Sagunt Intel·ligent i Creatiu i l'Ajuntament de Sagunt organitzen aquest divendres una trobada sobre “Alimentació Intel·ligent”
26 de febrer 2015

​![]( /media/actualidad/PublishingImages/Febrero 2015/alimentaciongrande1.jpg)

Els responsables del projecte “Sagunt Intel·ligent i Creatiu” i l'Ajuntament de Sagunt han organitzat una trobada sobre “Alimentació Intel·ligent”, que tindrà lloc demà, divendres, 27 de febrer, a partir de les 10 hores, en el restaurant El Mirador de Sagunt. Aquells que desitgen assistir podran fer-ho de forma totalment gratuïta.  
  
L'objectiu d'aquesta iniciativa és la posada en valor de la gastronomia, com a procés d'alimentació saludable i generador de gaudi dels sentits en diferents maneres, així com l'obertura d'un procés de renovació de conductes amb la implicació d'experts locals, provincials, regionals i nacionals que despleguen una labor educativa en l'evolució dels comportaments en el consum dels aliments, afirmen els organitzadors de l'esdeveniment. Aquesta activitat està oberta al públic en general però, sobretot, a centres educatius, clubs gourmet, mitjans de comunicació i associacions de pares i mares.  
  
La portaveu de l'Equip de Govern, Davinia Bono, ha convidat **“a tots els veïns a assistir a aquest esdeveniment que oferirà àmplia informació sobre la gastronomia i la seua relació amb les persones que pateixen algun tipus de trastorn alimentari. L'objectiu és donar a conèixer tant als afectats com als professionals del sector les possibilitats que ofereix la cuina adaptada. Es tracta d'un tema d'especial interès per als empresaris hotelers de la ciutat i els centres educatius, que dissenyen menús que abasten a moltes persones”.**   
Laura Fidalgo, una de les responsables de l'organització de l'esdeveniment, ha destacat que **“la finalitat d'aquesta trobada és cercar que en el sector de l'hostaleria i en els llocs de turisme es tinga en compte a persones com a diabètics, celíacs o altres persones que tinguen algun tipus de trastorn en l'alimentació. L'objectiu és que tots ells puguen menjar en aquests llocs”**. Fidalgo també ha recordat que **“existeix una tendència en gastronomia sobre la personalització, és a dir, sobre l'adaptació dels menús per a oferir menjars saludables i aptes per a tots, o el que és el mateix, menjars que es gaudisquen tenint en compte el valor nutricional dels aliments”**. Així mateix, ha indicat que se cerca arribar als mitjans de comunicació 2.0 i per açò s'ha convidat a la bloguera Milicocinillas, que treballa amb productes sense làctics, i als centres educatius, per a prevenir trastorns com l'anorèxia o la bulímia. Per a concloure, ha avançat que es tractaran temes molt diversos com l'alimentació ecològica o l'alimentació intel·ligent. 

  
Concretament, la jornada començarà a les 9.30 hores amb la recepció. A les 10 hores hi haurà una xarrada que porta per títol “Que el teu aliment siga la teua medicina i que la teua medicina siga el teu aliment”, a càrrec de la Fundació Navarro per al Foment de l'Alimentació Intel·ligent, el biòleg Vicente Lloret, el cuiner Lluis Penyafort i la directora de la fundació Guadalupe Martín. A les 11:30 hores tindrà lloc el Networking, és a dir, una presa de contacte entre els participants. A les 12 hores tindrà lloc la xarrada “L'alimentació, en la identitat d'un territori intel·ligent”, impartida per Florencio Marzo, de l'Associació de Diabètics del Camp de Morvedre (ADICAM); Isabel Tejedor, de l'Associació de Celíacos de la Comunitat Valenciana (ACECOVA); Ramón Moreno, nutricionista; i Mila Velis, de Milicocinillas. A les 13.15 hores començarà la xarrada sobre “Trastorns de la conducta alimentària: anorèxia i bulímia” que impartirà l'Associació Valenciana de Familiars de Malalts amb Trastorns de la Conducta Alimentària (AVALCAB).   
  
A més, a partir de les 14 hores hi haurà un menjar opcional, amb un menú adaptable, per a tots aquells que desitgen quedar-se. El preu serà de quinze euros. Les reserves podran fer-se en el telèfon 96 265 12 45.

![]( /media/actualidad/PublishingImages/Febrero 2015/alimentaciongrande.jpg)  

 El cuiner Lluis Penyafort

*   [](http://www.facebook.com/sharer.php?u=https://aytosagunto.es/va/actualitat/sagunt-intel-ligent-i-creatiu-i-l-ajuntament-de-sagunt-organitzen-aquest-divendres-una-trobada-sobre-alimentació-intel-ligent/ "Facebook")
*   [](http://twitter.com/share?url=https://aytosagunto.es/va/actualitat/sagunt-intel-ligent-i-creatiu-i-l-ajuntament-de-sagunt-organitzen-aquest-divendres-una-trobada-sobre-alimentació-intel-ligent/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-intel-ligent-i-creatiu-i-l-ajuntament-de-sagunt-organitzen-aquest-divendres-una-trobada-sobre-alimentació-intel-ligent/ "Linked In")
*   [](mailto:?body=https://aytosagunto.es/va/actualitat/sagunt-intel-ligent-i-creatiu-i-l-ajuntament-de-sagunt-organitzen-aquest-divendres-una-trobada-sobre-alimentació-intel-ligent/)